དགོན་པ་འདི་རུ་སྐྱེས་ཆེན་དམ་པ་ནི།བླ་མ་ཐོགས་མེད་འཕྲིན་ལས་ཞུ་བ་ཞིག་སྟེང་ཏི་ལ་འཁྲུངས་ཤིང༌།ཁོང་ཆུང་དུས་བོད་ལྷོ་བྲག་ཏུ་པད་གླིང་གི་ཕྱག་སྲོལ་ལྟར་སློབ་གཉེར་མཛད་ཅིང་མཁས་པར་གྱུར།གུ་རི་དགོན་དུ་ཚུར་ཕེབས་རྗེས་པད་གླིང་གི་བསྟན་པ་རྒྱས་པར་བསྐྱངས།དེའི་རྗེས་སུ་གྲུབ་ཐོབ་དམར་པོ་ཞུ་བ་ཞིག་བྱོན།ཁོང་ནི་སྤིན་གྱི་དབྱར་ཆུ་སྐུ་རྐྱང་ལ་བརྒལ་ནས་ཕེབས་པ་དང༌།སྡིག་པ་ར་ཛ་གསོན་བཞེངས་གནང་བ་བཅས་གྲུབ་པ་ཐོབ་པའི་རྟགས་སྣ་ཚོགས་ཤིག་བསྟན་མྱོང་ཡོད་ཅིང༌།ཁོང་གིས་བསྟན་པ་ཡུན་རིང་བསྐྱངས།བར་སྐབས་ཤིག་ནས་སྐྱབས་རྗེ་གཡོ་མེད་རིན་པོ་ཆེ་ཞུ་བ་ཞིག་བྱོན་ཡོད་ལ།ཁོང་ནི་བདུད་འཇོམས་གླིང་སློབ་རྒྱུད་སྐྱབས་རྗེ་བདཻ་རྒྱལ་རིན་པོ་ཆེའི་དངོས་སློབ་དང༌།དེའི་ཡང་སྲིད་དང་དགོན་པའི་དབུ་བླ་ད་ལྟ་འཚོ་ཞིང་བཞུགས་པའི་སྤྲུལ་སྐུ་འཇིགས་མེད་བསྟན་འཛིན་རྡོ་རྗེ་རིན་པོ་ཆེ་མཆོག་ཡིན།དམ་པ་འདི་ཉིད་ཀྱི་འཁྲུངས་ཡུལ་སྤིན་མཁར་དཔུན་ན་དཔོན་རྒྱུད་ཀྱི་རིགས་སུ་འཁྲུངས་ཤིང་སྡེ་སྐྱོང་རྣམ་རྒྱལ་གྱི་གདུང་རྒྱུད་ཡིན་པ་དང༌།གུ་གླིང་ན་ཡོད་པའི་རྒྱལ་ཞིང་ཞེས་པ་དང་འབྲེལ་ཞིང་རིགས་རྒྱུད་སྟོང་ལ་འདོད་ཅིང༌།ཡར་གཏུགས་ན་ཁྲི་སྲོང་ལྡེའུ་བཙན་ལ་ཐུག་ཚུལ་གསལ།དམ་པ་འདི་ཉིད་སྐྱབས་རྗེ་བདུད་འཇོམས་རིན་པོ་ཆེ་གཙོས་པའི་སྐྱབས་རྗེ་བྱ་བྲལ་རིན་པོ་ཆེ།སྐྱབས་རྗེ་པད་ནོར་རིན་པོ་ཆེ།དིལ་མགོའི་མཁྱེན་བརྩེ་རིན་པོ་ཆེ་སྐུ་གོང་མ།འཁྲུལ་ཞིག་རིན་པོ་ཆེ་བཅས་སྐྱེས་ཆེན་དམ་པ་དུ་མའི་ཞབས་ལ་གཏུགས་ཏེ་གསན་བསམ་སློབ་གཉེར་མཛད།ད་ལྟའི་དགོན་གསར་དམ་པ་འདི་ཉིད་ཀྱིས་ཕྱག་བཏབ་སྟེ་ཕྱི་ལོ་༢༠༠༤ལོར་གྲུབ་པ་དང༌།ལོ་དེའི་ཕྱི་ཟླ་དྲུག་པའི་ནང་དུ་ྋརྒྱལ་བ་ཡིད་བཞིན་ནོར་བུ་ཆིབས་སྒྱུར་བཀའ་དྲིན་བསྐྱངས་ཏེ་བདུན་ཕྲག་གཅིག་རིང་བཞུགས་ཤིང༌།གསུང་ཆོས་གཙོ་བོ་ཀུན་མཁྱེན་ཀློང་ཆེན་རབས་འབྱམས་པའི་ངལ་གསོ་སྐོར་གསུམ་དང༌།བྱང་གཏེར།སྤྱོད་འཇུག་གི་བཀའ་ཁྲིད་བཅས་ཉིན་གསུམ་གནང༌།གཞན་ཡང་དགོན་གསར་གྲུབ་རྗེས་སྐྱབས་རྗེ་བདུད་འཇོམས་རིན་པོ་ཆེའང་ཐེངས་གཉིས་ཙམ་ཕེབས།